З усяго сказанага вышэй зусім не вынікае, што Нобелеўская прэмія — гэта нешта кепскае. Не вынікае нават таго, што беларусам яна не патрэбная. Больш за тое, з усяго сказанага вышэй не вынікае абсалютна нічога, апроч таго, што ўсе мы, тыя, хто сочыць за гэтым бадзёрым літаратурным шоу, маем някепскі шанец добра павесяліцца. Дазнацца пра невядомых нам аўтараў. Кагосьці з іх нават прачытаць — ці не прачытаць і з выглядам сапраўдных снобаў пры кожнай магчымасці пра гэта згадваць. Урэшце, ніхто ж не адмаўляе, што рана ці позна нобелеўку атрымае пісьменнік з Беларусі. Варта толькі памятаць, што ў чыстым астатку гэта будзе значыць усяго толькі тыдзень гудзення ў інтэрнэце і найлепшы ў жыцці ганарар для гэтага самага пісьменніка.